**Ofrandă ţie**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

OFRANDĂ ŢIE

Ofrandă ţie gândul meu îl fac

E meritat ori nu nici că îmi pasă

Însă în ochii tăi mă simt acasă

Deşi ades în stană mă prefac.

Ofrande oare câte-ai mai primit

De la eroi de basm trăit concret?

E darul meu poetic prea discret

Ori gândul meu se pierde nerostit?

Eu nu-s erou şi singura ofrandă

Ce-ţi pot aduce este versul meu,

Când amarez cuvintele la cheu

Nu port la piept nimic de contrabandă.

Şi nu există vameş să oprească

Ce-ascund în haina sufletului blând,

Ofrandă-ţi fac din fiecare gând

Şi inorogii mei îi las să pască

Din verde crud ascuns sub gene lungi

În care pot să zbor cuprins de vise

Şi unde orice gânduri sunt permise

Necenzurate nici de niebelungi

Şi nici născute crude din libaţii

În care timpul rău se risipeşte,

E darul meu şi rogu-te primeşte

Ofranda nesfârşitei adoraţii

Ce doar poetul poate s-o trăiască.

Ofrandă ţie trecere lumească!